Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 41/13/7703	Kežmarok, 11.4.2013
EEČ : 2-56-14-2013

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Kežmarok
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Okresnému riaditeľstvu PZ Kežmarok - Okresnému dopravnému inšpektorátu, oddelenie správneho konania v Kežmarku

dňa 8.1.2013, okolo 19.30 hod., potom čo požil alkoholické nápoje, ktoré u neho zvýšili hladinu alkoholu na najmenej 0,97 mg/l vydychovaného vzduchu ( 2,02 promile ), čo bolo zistené dychovou skúškou elektronickým prístrojom ALCOTEST 7410 č. ARPE-0571, v obci XXXXX, po ulici XXXXX v smere na ulicu XXXXX, okres Kežmarok, viedol osobné motorové vozidlo továrenskej značky ŠKODA Fabia, evidenčné číslo XXXXX kde  na ulici XXXXX s motorovým vozidlom začal odbočovať vľavo do dvora rodinného domu č. XXXXX, pričom však v  tom čase už bol predbiehaný osobným motorovým vozidlom továrenskej značky FORD Escort, evidenčné číslo XXXXX, vedeným vodičom XXXXX, v dôsledku čoho došlo k zrážke oboch vozidiel, kde následne so svojím motorovým vozidlom odišiel z miesta dopravnej nehody do garáže pri rodinnom dome č. XXXXX   

pretože výsledky skráteného vyšetrovania preukazujú, že v tomto prípade nejde o trestný čin, ale ide o skutok, ktorý by mohol byť priestupkom v zmysle zákona č. 372/1990 Zb., o priestupkoch, v znení neskorších právnych predpisov.

Odôvodnenie:

     Uznesením povereného príslušníka PZ z OR PZ Kežmarok - Okresný dopravný inšpektorát v Kežmarku sp. zn. ORP-4/DI-KK-2013 zo dňa 15.1.2013 bolo v zmysle § 199 ods. 1/ Trestného poriadku začaté trestné stíhanie a súčasne, v zmysle § 206 ods. 1/ Trestného poriadku, vznesené obvinenia XXXXX pre prečin ohrozenia pod vplyvom návykovej látky podľa § 289 ods. 1/ Trestného zákona.

     Obvinený XXXXX sa mal trestnej činnosti dopustiť na tom skutkovom základe, ako je to uvedené vo výrokovej časti tohto uznesenia.

     V priebehu prípravného konania bolo zistené ( prednesená obrana obvineného ), že XXXXX po dopravnej nehode mal z miesta nehody odísť - zaparkoval svoje motorové vozidlo v garáži pri rodinnom dome č. XXXXX v obci XXXXX, pred ktorým domom došlo k dopravnej nehode, následne mal odísť do objektu rodinného domu a alkoholické nápoje mal požiť až po príchode do domu. Dychová skúška vykonaná hliadkou polície bola vykonaná až s odstupom času od doby vzniku dopravnej nehody, potom čo v dome požil alkoholické nápoje.

     Vzhľadom na uvedené bol preto v prípravnom konaní do konania pribratý znalec z odboru zdravotníctva, odvetvie súdne lekárstvo, ktorý na základe zabezpečeného dôkazového materiálu vykonal znalecké dokazovanie za účelom ustálenia možnej hodnoty množstva alkoholu u obvineného XXXXX v čase dopravnej nehody.

     Ako vyplýva zo záverov znaleckého dokazovania, XXXXX mohol alkoholické nápoje požívať aj po dopravnej nehode, pričom porovnaním bilančného výpočtu a výsledkom dychových skúšok bolo možné ustáliť, že menovaný mohol byť dňa 8.1.2013 okolo 19.30 hod., t. j. v čase vzniku dopravnej nehody, pod vplyvom alkoholu, pričom dolná hranica zisteného množstva alkoholu v krvi bola stanovená na hodnotu 0,84 ‰ , čo je možné z medicínskeho hľadiska hodnotiť ako podnapitosť až ľahký stupeň opitosti ( znalec sa v tomto prípade prikláňa k podnapitosti ).

     Podľa § 289 ods. 1/ Trestného zákona, prečinu ohrozenia pod vplyvom návykovej látky sa dopustí ten, kto vykonáva v stave vylučujúcom spôsobilosť, ktorý si privodil vplyvom návykovej látky, zamestnanie alebo inú činnosť, pri ktorých by mohol ohroziť život alebo zdravie ľudí alebo spôsobiť značnú škodu na majetku.

     Za stav vylučujúci spôsobilosť vykonávať zamestnanie alebo inú činnosť ( v tomto prípade vedenie motorového vozidla ), sa považuje vo všeobecnosti, poukazujúc na ustálenú justičnú prax, stav po konzumácii alkoholických nápojov, ak hodnota množstva alkoholu v krvi predstavuje najmenej 1 ‰.

     Nakoľko v tomto konkrétnom prípade bolo znaleckým dokazovaním ustálené, že obvinený XXXXX v čase vedenia motorového vozidla a vzniku dopravnej nehody mohol byť pod vplyvom alkoholu, kde dolná hranica hodnoty alkoholu v krvi predstavuje hodnotu nižšiu ako je 1 ‰ ( 0,84 ‰ ), týmto konaním nenaplnil zákonné znaky skutkovej podstaty prečinu ohrozenia pod vplyvom návykovej látky podľa § 289 ods. 1/ Trestného zákona. Môže sa však v tomto prípade, poukazujúc na zistené skutočnosti, konanie obvineného XXXXX posúdiť ako priestupok v zmysle zákona č. 372/1990 Zb., o priestupkoch, v platnom znení, o čom je však vecne príslušný rozhodnúť konkrétny správny orgán.

     Vzhľadom na vyššie uvedené skutočnosti bolo potrebné v tejto trestnej veci rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Danielčák
prokurátor